"When you reach the top, keep climbing!"  Petter Northugi kommentaar peale oma esimese kulla  võitmist Holmenkolleni MM-il    Xdreami Rõuge etapi osavõistluse  juhend oli lühike ja lakooniline - stardime joostes, kaasa hea tuju ja veekindel marker. Korraldajad oleks võinud soovitusliku varustuse hulka lisada ka pudeli õlut, aga kes see teadis, et kauaoodatud Eestimaa suvi nii ootamatult kätte jõuab. Enda jaoks üllatuseks avastasin, et sarja kroonijuveeli ehk A-raja võitja ajaks pakuti vaid 5 tundi. Lühem A-rada olevat selle hooaja uuendus, et motiveerida ülekoormatud B-rajal osalevaid võistkondi üle minema A-sarja. Esmakordselt Xdreami lähiajaloos ei tulnud Rõuges  ka B-sarjas maksmimumarv võistkondi rajale, kas nüüd minnakse siis B-raja pikkuste kahimise teed ? Et Iizi raja tüdrukud tuleks sinna üle ? Tahtmatult tuleb meelde vana hea anekdoot perekonnast, kus 1.60 m pikkuse papa ja 1.55 m kasvu mamma 1.50 m pikkune poeg toob koju mõrsja, kel pikkust vaid 1.45 m, mille peale perepea raskelt ohkab: "Сынок, ты бы подумал еще, а так мы и до мышей доебемся." Kas aasta-paari pärast on meil Xdreamil valida kahe lasteraja ja Iizi-raja vahel ? Loodame, et päris hiirteni asi  ikka ei lähe.    Olime stardikanga all esimeses rivis vist ainuke võistkond, kellel seljakotiga joogipoolis kaasas. Vahel tuleb kasuks, kui vanust rohkem kui keskmisel iksdriimlasel ning sellevõrra ka kogemusepagas tsipa suurem. Sest + 25 kraadiga seiklemine on oma raskuselt võrreldav - 20 kraadiga Tartu Suusamaratoni läbimisega. Mõlemat tuleb teha ettevaatlikult ja mõistusega.   Oli küll natsi piinlik olla esimeses KP-s alles 30-dal kohal, kuid kasutasime esimest tee-etappi mitte kiirenduse lihvimiseks, vaid rajalegendi läbi lugemiseks, kanuuetapi valikute tegemiseks ning  rattarajaga tutvumiseks. Vaid korraks, kui meist tuhises mööda juba Vanalinna etapist tuttav roosades särkides üliveetlev Nikewomani võistkond, käis küll korra jõnks läbi (ala?)keha, kuid jätkasime tasa ja targu kulgemist. 3 KP oli õpikunäide massipsühhoosi mõjudest indiviidi tegevusele. Eraldi seda etappi läbides oleks meist igaüks suutnud selle KP ilma suurema veata üles leida, kuid kui KP piirkonnas on 100+ seiklejat ning lisaks kaardile ja kompassile tuleb arvestada ka Browni liikumisega, siis võib tähiseni  jõudmiseks minna tavalisest rohkem aega. Õnneks suutsime suurest massist eralduda ning Tarvo Klaasimäe abiga saime selle KP peale 10 minutilist otsimist kätte.   Kanuuetapile startisime 6-dana, liidritest maas 4.09. Kanuu tegime enda kohta hästi, vaid 7 KP-s oleks tassimine olnud kiirem kui mööda kitsast oja sumamine, kuid hoidsime kohta ning jõudsime vahetusalasse cirka 5 min kaotusega liidritele. Juba enne esimest punkti hoiatasin võistkonnakaaslasi, et teine jooksuetapp eraldab terad sõkaldest ning nii ka läks. Kuigi etapp 13-14 ei sujunud meil kõige paremini, tõusime teise jooksuetapi  lõpuks 4-dale kohale. Oma osa oli siin ka meie kiirel tegutsemisel linnulaulu lisaülesandel. Kuna mina ise suudan vahet teha vaid sea ja käo lauluhäälel ja ka võistkonnakaaslased pole suuremat sorti laulumehed, siis tulistasime esimesena pähe sattunud linnuliikide nimetused paberile, tehes erilise panuse ööbikule, seda just lisaülesande toimumiskohta arvestades. Kolm trahvipunkti oli igati keskmine tulemus, vähemalt väitis seda meie tulemust kontrollinud neiuke. Kokku kulus meil seal aega 1.46, meist kiiremad  olid vaid kaks võistkonda, kusjuures parima aja saanud KIL-speed naised panid puusse kahe linnuga. Rattaetapi alguses hakkas palav ilm oma korrektuure võistlusesse tegema ning Martti sääremarjad päris igat liigutust enam ei talunud.   Seda enam keskendusime veatule sooritusele ning Suure-Munamäe tippu jõudsime juba teise võistkonnana, liidrid AT Sport Buff kindlalt meid 5 minutiga edestamas. Viimast rattaetappi Kurgjärvelt Rõugesse nautisime juba täiega, saavutades maksimumkiiruseks ca 60 km tunnikiiruse, seda küll 12 % laskumisel. Finišisse jõudsime tsipa alla 4 min peale esimest  võistkonda, kuid kuna neil oli lisaülesande alguspunkt ühel liikmel märkimata, siis exeldati meid seekord poodiumi kõrgemaile astmele. Vahe teise koha saavutanud Aarain võistkonnaga oli napp aga kindel.    Võidu puhul auhinnaks saadud õllel oleks kindlasti olnud pisut teine mekk, kui see oleks tulnud ilma trahviminutite abita. Samas on trahviminutid mängu üks osa ja nendeta ei saa. Eelmisel aastal žürii liikmena sai tehtud mitmeid otsuseid trahviminutite määramiseks, kord oli ühel võistkonnal lausa foto  tõendamaks, et nad kõik kolmekesi selle KP läbisid. Orienteerumise ajaloost on teada võistleja tulemuse tühistamist KP-s, mille tema poolt läbimise tunnistajateks on olnud sadu inimesi ja telekaamerad. Kui pole SI pulgal märget, siis pole ka läbimist, nii see kahjuks on. Enamik Xdreami võistluse trahve tuleb sellest, et võistkond unustab märkida kas lisaülesandesse tulles või lisaülesande sooritamisel sealt lahkudes. Tihti pole ka lisaülesande lõppu tähistavad tähised loogilisel liikumisteel. Seega võiks ju kaaluda Heiti ettepanekut, et jagada punktid kaheks - rajapunktid ja lisaülesannete  punktid. Esimeste mittemärkimist tuleks karistada senise rangusega, kuid lisaülesannete KP-de mittemärkimisel trahvida igat puuduvat märget vaid 5 minuti suuruse trahviga. Tehniliselt on see ilmselt hõlpsasti lahendatav, vaja oleks vaid ... Aga mõtleme veel.